Бестамақ "Болашақ" балалар бақшасы

«Ерте,ерте,ертеде»

(консультативтік пункт)

Өткізген : "Қуыршақ" ересек тобы тәрбиешілері

Нүрмухан Б.Ө; Бекенова Г.Ж

Қараша -2023

**Тақырыбы:** "Мақта қыз бен мысық" ертегісі

**Мақсаты:** "Біртұтас тәрбие " - ата-ана мен балабақша ынтымақтастығын нығайту. Ертегі мазмұнын түсіну. Мейірімділікке, өзара көмек көрсетуге тәрбиелеу.

**Ертегі кейіпкерлері:**

**Тәрбиеленушілер:**

Мақта қыз - Аяла,мысық - Ләйла, тышқан- Ерасыл, қыздар - Аделя,Разихан, Асия

**Ата-аналар:**

Сиыр - Сахипова Мөлдір,тауық - Нұрмуханова Әдемі,ағаш - Айкүн, дүкенші -Кульжанова Айда

Мақта қыз үйін жинап жүріп, бір мейіз тауып алады да мысықты шақырады. Мысық, келмейді. Қыз:— Келмесең келме! – деп, мейізді өзі жеп қояды. Жеп болған соң, мысық келіп:

— Неге шақырдың? – деп сұрайды. Мақта қыз айтпайды. Сонан соң мысық:

— Ендеше қатығыңды төгем! – дейді.

Мақта қыз:— Мен құйрығыңды кесіп аламын! – дейді.

Мысық қатықты төгеді. Мақта қыз мысықтың құйрығын кесіп алады.

Мысық: — Апа, апа, құйрығымды берші! – дейді.

Мақта қыз:— Менің қатығымды төле! – дейді.

  

Мысық сиырға барады. — Сиыр, маған қатық берші! – дейді.

Сиыр:— Менің қарным ашып тұр. Маған жапырақ әкеліп берші! – дейді.

Мысық ағашқа барып:— Ағаш, ағаш, жапырағыңды берші! – дейді.

Ағаш:— Мен шөлдеп тұрмын. Су әкелсең, жапырақ беремін, – дейді. Мысық суға бара жатса, су әкеле жатқан қыздарды көреді.

— Қыздар, қыздар, маған су беріңіздерші! – дейді.

Қыздар оған:— Бізге сағыз әкеліп берсең, біз саған су береміз, – дейді. Мысық дүкенге барады.

— Әй, дүкенші, маған сағыз берші! – дейді.

Дүкенші:— Маған жұмыртқа бер, – дейді. Мысық тауыққа барады.

— Тауық, тауық, маған жұмыртқа берші! – дейді.

Тауық:— Бізге дән әкеліп берсең, біз саған жұмыртқа береміз, – дейді.

Мысық: «Енді не қыламын?» – деп, бара жатса, бір ін қазып жатқан тышқанды көреді. Мысық тышқанды бас салады.

— Жаныңның барында айт! Үйіңде не бар? – дейді.

Тышқан қорыққанынан:— Үйімде бір табақ тарым бар, – дейді.

Мысық: — Маған бір уыс тары бер, – дейді.

  

  

Тышқан үйіне барып, бір уыс тары әкеліп береді; мысық тарыны апарып тауыққа береді, тауық жұмыртқа береді; жұмыртқаны апарып дүкеншіге береді; дүкенші сағыз береді; сағызды апарып қыздарға береді, қыздар су береді; суды апарып ағашқа береді; ағаш жапырағын береді; жапырақты апарып сиырға береді, сиыр қатық береді; қатықты апарып Мақта қызға береді, Мақта қыз мысықтың құйрығын береді.

 

 